Skoolhoof op N2 geskiet | Netwerk24
Deur Malherbe Nienaber 18 September 2020 20:04
Zameka Mfubesi Foto: Annette Theron/Gazette
Debbie Schäfer, Wes-Kaapse LUR vir onderwys, het Vrydagaand in 'n verklaring gesê sy is geskok en hartseer oor die nuus dat Zameka Mfubesi, hoof van Umyezo Wama Apile High School, weens "sinlose geweld" gesterf het.
"Besonderhede is tans beperk en ons doen 'n beroep op die polisie om die ondersoek as dringend te beskou."
Schäfer het bevestig dat amptenare van die onderwysdistrik saam met beraders die skool besoek het om te bepaal hoe bystand gebied kan word.
"Mfubesi word deur haar kollegas beskryf as 'n dinamiese hoof en 'n wonderlike mens. Dit is 'n geweldige verlies vir haar skool en die departement. Ons vra dat die familie se privaatheid in dié routyd eerbiedig word."
In Februarie is berig dat Mfubesi een van 18 skoolhoofde van oor die provinsie heen is wat deelgeneem het aan 'n bestuursontwikkelingsprogram van die Universiteit van Kaapstad (UK) se sakeskool, wat jaarliks met die samewerking van die Principals Academy Trust en ander borge aangebied word.